Kommissionens beslutning
af 9. april 2002
om Tysklands statsstøtte C 72/2001 (tidligere N 361/2001) til Hamburger AG
(meddelt under nummer K(2002) 1340)
(Kun den tyske udgave er autentisk)
(EØS-relevant tekst)
(2002/824/EF)
KOMMISSIONEN FOR DE EUROPÆISKE FÆLLESKABER HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,
under henvisning til aftalen om oprettelse af Det Europæiske og Økonomiske Samarbejdsområde, særlig artikel 62, stk. 1, litra a),
efter at have opfordret interesserede parter til at fremsende deres bemærkninger i overensstemmelse med disse artikler(1), og
ud fra følgende betragtninger:
I. SAGFORLØB
(1) Ved brev af 31. maj 2001, modtaget den 12. juni 2001, anmeldte Tyskland, at det havde ydet investeringsstøtte i henhold til de multisektorale rammebestemmelser for regionalstøtte til store investeringsprojekter(2) (i det følgende benævnt "multisektorale rammebestemmelser") til fordel for Hamburger AG. Støtten blev registreret som støtte N 361/01.
(2) Kommissionen bekræftede modtagelsen af brevet og oplyste Tyskland om, at anmeldelsen var ufuldstændig og udbad sig ved brev af 22. juni 2001 yderligere oplysninger. Tyskland svarede ved brev af 17. juli 2001, modtaget den 20. juli 2001, samt ved brev af 30. juli 2001, modtaget den 31. juli 2001. Anmeldelsen blev fortsat betragtet som ufuldstændig, og ved brev af 2. august 2001 blev der rekvireret yderligere oplysninger. Tysklands svar fulgte ved brev af 15. august 2001, modtaget den 17. august 2001. Ved brev af 21. august 2001 orienterede Kommissionen Tyskland om, at den nu betragtede anmeldelsen som fuldstændig, og at den senest to måneder efter modtagelsen af brevet, som indeholdt de fuldstændige oplysninger, ville træffe beslutning om det videre sagsforløb.
(3) Ved brev af 4. oktober 2001 underrettede Kommissionen Tyskland om sin beslutning om at indlede proceduren efter EF-traktatens artikel 88, stk. 2.
(4) Kommissionens beslutning om at indlede proceduren blev offentliggjort i De Europæiske Fællesskabers Tidende(3). Alle andre interesserede parter blev opfordret til at fremsætte deres bemærkninger.
(5) Ved brev af 21. december 2001, modtaget samme dag, svarede Tyskland på indledningen af proceduren.
(6) Kommissionen har modtaget bemærkninger fra syv interesserede parter. Disse bemærkninger er videresendt til Tyskland med anmodning om eventuelle kommentarer. Tyskland indsendte ved brev den 31. januar 2001, modtaget samme dag, sine kommentarer.
II. BESKRIVELSE AF STØTTEN
2.1. Støttemodtager
(7) Støttemodtageren vil være Hamburger AG, Pitten (Østrig). Hamburger AG er en del af Hamburger-gruppen, som ejes af Prinzhorn Holding. Hamburger AG beskæftiger sig med produktion af papir til industrien.
2.2. Projektet
(8) Projektet er beliggende i Schwarze Pumpe, Brandenburg, et støtteområde i medfør af EF-traktatens artikel 87, stk. 3, litra a), hvor den maksimale tilladte støtteintensitet for store projekter udgør 35 % brutto.
(9) Det planlagte projekt vedrører opførelsen af en ny fabrik til produktion af hvidt og brunt råpapir til bølgepap. Ifølge det oplyste blev byggeriet [...](4). Produktionen forventes at starte [...] dog senest den [...].
(10) Den nye fabrik skal hovedsagelig producere testliner [...]. Hamburger AG producerer allerede papir i brun kvalitet på de østrigske og ungarske fabrikker samt hvidt papir i høj kvalitet i Rieger (Bayern).
(11) Opførelsen af den nye fabrik tjener dels det formål at lukke produktionsgabet mellem brunt og hvidt papir, og dels at sikre en placering tæt på de østeuropæiske markeder. Der forventes et højt vækstpotentiale for disse markeder, først og fremmest i Polen, Tjekkiet og i de baltiske lande.
(12) Produktionskapaciteten på den nye fabrik skal nå op på [...] t testliner om året med en produktion på [...] t det første år, [...] t det andet år, og den fulde kapacitetsudnyttelse det tredje år. I de første fem år skal der fremstilles [...] brunt og [...] hvidt papir. Produktionen kan imidlertid hurtigt omstilles til fremstilling af den ene eller den anden type papir. Begge typer papir fremstilles på basis af fibre af genbrugspapir.
(13) Den nye fabrik vil blive udstyret med en bølgepapmaskine med en kapacitet på [...] t om året. Af den samlede produktion på [...] t forarbejdes [...] t sammen med yderligere [...] t eksternt produceret bølgepapråpapir til bølgepap. Yderligere sendes [...] t af det producerede bølgepapråpapir til et forarbejdningsanlæg i Polen, som ligeledes ejes af Hamburger AG. Således anvendes [...] t af alt det bølgepapråpapir, der produceres på den nye fabrik, internt i Hamburger-gruppen.
(14) Størstedelen af det producerede råpapir til bølgepap ([...] t) videreforarbejdes af et selvstændigt selskab. Markederne for brun testliner er Tyskland, Polen, Tjekkiet samt de baltiske lande og Benelux-landene. Hvid testliner afsættes i hele Europa. [...] t bølgepap afsættes udelukkende i en omkreds af 200 km rundt om fabrikken.
(15) Omkostningerne ved det planlagte projekt kan opdeles således:
TABELPOSITION
(16) Med opførelsen af den nye fabrik forøges Hamburger-gruppens kapacitet til produktion af råpapir til bølgepap fra [...] t i 2000 til [...] t i 2005. I 2000 havde Hamburger-gruppen en andel af markedet for råpapir til bølgepap i Det Europæiske Økonomiske Samarbejdsområde på [...].
(17) Ifølge anmeldelsen forventes det planlagte projekt at skabe 277 faste job (194 inden for produktion af råpapir til bølgepap, 57 inden for produktion af bølgepap samt 26 inden for transport og andre områder). Derudover har Tyskland anmeldt, at der ville blive skabt 356 indirekte job i et støtteområde, primært inden for råstofforsyning og transportydelser.
2.3. Støtteforanstaltninger
(18) Den foreslåede støtte består af investeringsstøtte i form af et tilskud, der ikke skal betales tilbage på 31582500 EUR, ydet under den 29. rammeplan for fællesprojekter "Forbedring af den regionale erhvervsstruktur"(5). Desuden skal der ydes et investeringstilskud på 22103148 EUR ydet på grundlag af den af Kommissionen godkendte investeringstilskudslov af 1999(6).
2.4. Baggrunden for at indlede proceduren
(19) Kommissionen vurderede det relevante produktmarked til at bestå af markedet for råpapir til bølgepap. På grundlag af de tilgængelige oplysninger gik Kommissionen på dette tidspunkt ud fra, at det relevante marked befandt sig i en konjunkturel nedgangsfase, eftersom den gennemsnitlige årlige vækstrate i det synlige forbrug på dette marked lå klart under den gennemsnitlige årlige vækstrate i fremstillingsindustrien som helhed. Konkurrencefaktoren blev således foreløbigt ansat til 0,75. Desuden fastsatte Kommissionen midlertidigt kapitalintensitetsfaktoren til 0,8.
(20) Kommissionen havde især forbehold over for den af Tyskland angivne indirekte skabelse af 356 job. Kommissionen tvivlede på, at det samlede antal ville kunne tages i betragtning, fordi der under visse omstændigheder ikke ville kunne skabes alle de angivne job i tilstødende støtteberettigede regioner. 139 af de indirekte nyoprettede job, som Tyskland angiver, ville blive skabt i Polen og Tjekkiet. Kommissionen var i tvivl om, hvorvidt disse job ville kunne tages i betragtning, eftersom Tjekkiet og Polen ikke er medlemmer af EU. Desuden har Tjekkiet ingen fælles grænse med delstaten Brandenburg og er derfor ikke en tilstødende støtteberettiget region.
(21) Tyskland havde hævdet, at der ville kunne skabes 40 indirekte job gennem et nyt selskab for genbrugspapir, som Hamburger AG ville opføre i Schwarze Pumpe. Kommissionen gik ud fra, at dette projekt snarere skulle ses som en del af hovedprojektet, og at de nyoprettede job skulle tages i betragtning ved beregningen af de direkte og ikke de indirekte nyoprettede job. Kommissionen nåede derfor til den konklusion, at det tilsvarende projekt ville føre til skabelse af 177 indirekte job. Regionalvirkningsindikatoren blev foreløbigt ansat til 1,25. Imidlertid var der også tvivl om, hvorvidt alle de job, som ville blive skabt på transportområdet, kunne tages i betragtning, idet de formentlig ikke alle ville blive skabt i tilstødende støtteberettigede regioner, hvilket kunne føre til en sænkning af regionalvirkningsindikatoren til 1,0.
(22) Kommissionen har i forbindelse med indledningen af proceduren fastlagt følgende beregningsformel: enten 35 x 0,75 x 0,8 x 1,25 = 26,25 % eller 35 x 0,75 x 0,8 x 1,0 = 21 %, afhængig af regionalvirkningsindikatoren. Kommissionen er i tvivl om, hvorvidt de 53,7 mio. EUR (105 mio. DEM), svarende til en støtteintensitet på 35 %, som Tyskland har til hensigt at yde Hamburger AG for investeringsprojektet i Schwarze Pumpe, Brandenburg, er i overensstemmelse med den maksimale tilladte støtteintensitet beregnet på grundlag af de multisektorale rammebestemmelser.
III. BEMÆRKNINGER FRA INTERESSEREDE PARTER
(23) Efter indledningen af proceduren har Kommissionen modtaget bemærkninger fra syv interesserede parter. Bemærkningerne blev afgivet af både konkurrenter og af den spanske papirindustriforening, den amerikanske skov- og papirindustriforening samt den franske regering. Bemærkningerne blev fremsendt til Tyskland ved brev af 20. december 2001 samt 11. og 16. januar 2002. Tysklands kommentarer blev modtaget den 1. februar 2002.
(24) Alle interesserede parter udtrykker forbehold over for kapacitetssituationen på det relevante marked. Sektoren for bølgepapråpapir lider allerede under strukturbestemt overkapacitet. Ifølge en konkurrent er overkapaciteten særlig høj i Tyskland. For 2000 til 2002 forventes det, at kapaciteten vil blive yderligere forhøjet på grund af opførelsen af nye anlæg og udvidelsen af eksisterende anlæg. I og med at væksten på markedet vil tage af, vil situationen blive yderligere forværret.
(25) Også selvom den procentvise vækst i Østeuropa måske er relativt høj, vil væksten i volumen dog være lav, idet papirforbruget totalt set er temmelig lille. Ifølge et konkurrerende selskab er Tysklands skøn for de fremtidige vækstrater på markedet for høje. Den amerikanske skov- og papirindustriforening fremfører, at de planlagte kapacitetsudvidelser i de næste to år ligger markant over efterspørgselsforventningerne.
(26) En konkurrent anfører desuden, at markedet er præget af mellemstore virksomheder og familieforetagender. Hamburger AG's projekt vil skabe en betydelig overkapacitet, som vil have negative virkninger på markedet og føre til alvorlige konkurrencefordrejninger.
(27) To konkurrenter anfører, at sektoren er meget kapitalintensiv og værditilvæksten lav. Den påtænkte støtte til projektet er med til at sætte Hamburger AG i stand til at reducere sine produktionsomkostninger mærkbart og derved også sine priser (med ca. 10 % efter oplysninger fra en konkurrent).
(28) Med hensyn til leveringen af genbrugspapir anfører en konkurrent, at der i år allerede over en længere periode har hersket mangel på genbrugspapir. Især østeuropæiske lande som Polen og Tjekkiet, hvor Hamburger AG ønsker at få størstedelen af råmaterialet fra, er allerede nettoimportører af genbrugspapir. Konkurrenten forventer derfor, at der ikke vil være tilstrækkeligt med råmateriale til rådighed til det nye anlæg.
(29) To konkurrenter finder det angivne antal nyoprettede direkte job overdrevent. En konkurrent henviser til tallene på 17 plus 14 job inden for salg og 22 job inden for finanser og controlling, som efter dennes opfattelse er alt for højt sat. En anden konkurrent anfører, at navnlig antallet af job i forbindelse med bølgepapmaskinen er for højt.
(30) To konkurrenter kom ind på skabelsen af indirekte job. Efter deres opfattelse var antallet heraf klart overvurderet. På genbrugspapirområdet vil der ikke blive skabt nogen nye job, fordi andelen allerede er for høj. Desuden foregår en stor del af transporten pr. jernbane og ikke pr. lastbil, hvilket vil sige, at der vil blive skabt færre job end det af Tyskland angivne antal. Under alle omstændigheder forekommer det på transportområdet nyoprettede antal job at være for højt. En af konkurrenterne peger på det høje antal job, som efter sigende skabes inden for vedligeholdelse og energi og argumenterer, at størstedelen af disse job sandsynligvis ikke vil blive skabt i en støtteberettiget region.
IV. KOMMENTARER FRA FORBUNDSREPUBLIKKEN TYSKLAND
(31) Tyskland erklærer i sin udtalelse om indledningen af proceduren, at opførelsen af den nye fabrik til genindvinding af papir er et selvstændigt projekt, som gennemføres af H& H Recycling GmbH. H& H Recycling GmbH var tidligere 75 % ejet af Hamburger AG. Af strategiske årsager besluttede Hamburger AG at opgive sin virksomhed på området papirgenvinding og solgte den 4. oktober 2001 sine andele i H& H Recycling GmbH til RWE Umwelt Services Deutschland GmbH. Ved anmeldelsen var produktionen af genbrugspapir i dette nye firma anslået til ca. [...] t om året, hvilket skulle bidrage til skabelse af 40 nye job. Dog er det ikke hele mængden, Hamburger AG køber, da ikke alle forskellige papirsorter, som denne fabrik producerer, kan bruges af Hamburger AG. Det nye firma vil også levere til andre firmaer og er derfor på intet tidspunkt blevet anset som en del af Hamburger AG's projekt.
(32) Med hensyn til de gennem H& H Recycling GmbH nyoprettede job forklarer Tyskland, at den forventede levering af [...] t genbrugspapir til Hamburger AG vil føre til skabelse af 10 job. Det bekræftes gennem en hensigtserklæring, som firmaet har fremlagt.
(33) For så vidt angår udviklingen på markedet og vurderingen af konkurrencefaktoren, forklarer Tyskland, at de multisektorale rammebestemmelser til beregningen af den gennemsnitlige årlige tilvækst foreskriver en periode på fem år. Derfor var den relevante periode for det pågældende projekt fra 1996 til 2000. I denne periode udgjorde den gennemsnitlige årlige tilvækst 10,04 %. Tyskland understreger, at investeringen på delmarkedet for papir på basis af genbrugspapir, dvs. råpapir til bølgepap fremstillet af genbrugspapir, sker på et tidspunkt, hvor den gennemsnitlige årlige vækst i de foregående år var højere end på hele området for råpapir til bølgepap. Desuden forklarer Tyskland, at vækstraten, som ligger under gennemsnittet, ikke skyldes markedsudviklingen, men derimod politiske indgreb. Priserne for genbrugspapir var på grund af dette indgreb faldet markant fra 1995 til 1996, hvilket førte til faldende priser på bølgepapråpapir. Efter Tysklands oplysninger varede det tre år, før markedet var kommet sig efter dette indgreb.
(34) Tyskland bekræfter, at alle de job, som skabes indirekte gennem transporten pr. landevej, befinder sig i den støtteberettigede region. Med hensyn til de direkte nyoprettede job i forbindelse med transport pr. jernbane anfører Tyskland, at ikke alle de angivne 33 job befinder sig i den støtteberettigede region, men dog mindst 10 af dem.
(35) Med hensyn til spørgsmålet om, hvorvidt den påståede nyoprettelse af indirekte job i Tjekkiet kan tages i betragtning ved beregningen af projektets regionale virkning, argumenterer Tyskland, at de fem nye delstater i henhold til EF-traktatens artikel 87, stk. 3, litra a), burde betragtes som ét støtteområde, dvs. at der findes en fælles grænse med Tjekkiet. Med hensyn til den indirekte skabelse af job i Polen peger Tyskland på, at der for dette land er blevet udarbejdet et regionalstøttekort på NUTS II-niveau og anmoder Kommissionen om at revurdere sin holdning og overveje, om de dér indirekte nyoprettede job alligevel ikke kan tages i betragtning ved beregningen af regionalvirkningsindikatoren.
(36) Ifølge Tyskland vil der, hvis man ser bort fra jobbene i Polen og Tjekkiet, blive skabt mindst 164 indirekte job i den støtteberettigede region og i tilstødende støtteområder.
(37) Tyskland har kommenteret bemærkningerne fra de involverede parter. Med hensyn til beregningen af konkurrencefaktoren peger Tyskland på, at den fremtidige udvikling i det synlige forbrug kun spiller en lille rolle i denne forbindelse. Den periode, der er relevant for bestemmelsen af markedsudviklingen, omfatter de seneste fem år. Tyskland fremhæver, at det synlige mængdemæssige forbrug i 2000 er steget med 6,1 %.
(38) Med hensyn til kapacitetssituationen på markedet anfører Tyskland, at store projekter som den foreliggende investering normalt kræver ét til tre år, før de når produktionsniveauet. Ifølge de af Tyskland fremlagte beregninger, som er baseret på en antagelse om en gennemsnitlig årlig vækstrate på 2,8 % i de kommende år, vil der frem til 2003 ikke være nogen overkapacitet på markedet, heller ikke efter at produktionen er iværksat på den nye fabrik. Det samme gælder for 2004.
(39) Tyskland minder om, at den nye fabrik vil fremstille hvide og brune testliner alt efter vilkårene på markedet. Den hvide testliner, der produceres på den nye fabrik, vil være af [...] kvalitet, hvilket er et hurtigt voksende markedssegment.
(40) Tyskland henviser til, at to konkurrenter, som klager over overkapacitet, selv planlægger en kraftig udvidelse af deres produktionskapacitet frem til 2004.
(41) Med hensyn til situationen på markedet for genbrugspapir peger Tyskland på, at det er nettoeksportør af genbrugspapir (2,6 mio. t). Dette overskud vil sandsynligvis være faldet til 1,7 mio. t i 2010, fordi efterspørgslen vil stige hurtigere end udbudet, og da andelen af genbrugspapir allerede er høj (over 60 %). Men Tyskland vil fortsat være den største nettoeksportør af genbrugspapir i Fællesskabet. I andre europæiske lande vil udbuddet stige hurtigere end efterspørgslen, således at der ikke vil komme negative virkninger på markedet for genbrugspapir, og priserne vil forblive stabile. Disse resultater bekræftes af Jaakko Pöyry.
(42) Med hensyn til skabelsen af direkte job forklarer Tyskland, at det i sammenligning med en konkurrents projekt større antal job i forhold til den samlede kapacitet for det pågældende projekt kan være et resultat af, at Hamburger AG's anlæg har en mindre bredde. Derfor vil kapaciteten være lavere, også selv om der er behov for det samme antal beskæftigede til at operere anlæggene. En anden grund kan være, at en fabrik er snævert forbundet med moderselskabet, således at det er nødvendigt med mindre personale for områderne salg, controlling osv.
(43) Med hensyn til projektets regionale virkning understreger Tyskland, at det har indsendt beregninger og bekræftelser fra fremtidige partnerselskaber til Kommissionen. Med hensyn til oprettelsen af nye job på transportområdet minder Tyskland om, at det ikke kun er slutproduktet, men også råmaterialet, der skal transporteres.
V. VURDERING AF STØTTEN
3.1. Forudsætninger for anmeldelsen
(44) De samlede projektomkostninger andrager 153 mio. EUR, den kumulerede støtteintensitet udgør 35 % af de støtteberettigede investeringsomkostninger, og støtten pr. nyoprettet job er 193881 EUR. Derfor skal støtten anmeldes særskilt ifølge punkt 2.1 i de multisektorale rammebestemmelser og vurderes i overensstemmelse hermed.
(45) Ifølge de multisektorale rammebestemmelser skal det relevante marked bestemmes inden vurdering af støtteprojektet.
3.2. Det relevante marked
(46) Det relevante produktmarked for beregning af markedsandelen omfatter de produkter, som investeringsprojektet vedrører og eventuelt substitutionsprodukter.
(47) I det foreliggende tilfælde vedrører investeringsprojektet produktionen af brun og hvid testliner på basis af genbrugspapir. Testliner hører til produktgruppen råpapir til bølgepap. Råpapir til bølgepap kan underopdeles i tre kategorier: råpapir af affaldsfibre, halvkemisk masse og kraftliner. Testliner fra omtalte fabrik består for 100 %'s vedkommende af genbrugsfibre og hører således til kategorien af råpapir af affaldsfibre. Halvkemisk masse er specialprodukter, kraftliner fremstilles på basis af cellulose (f.eks. fra træ).
(48) I 1999 lå andelen af råpapir af affaldsfibre på 74 % af det samlede forbrug af råpapir til bølgepap; cellulose tegner sig for 6 % og kraftliner for 20 %.
(49) Råpapir til bølgepap hører ind under NACE-kode 21.12, som omfatter hele produktionsdelen papir og pap. Råpapir til bølgepap er et mellemprodukt, som skal bruges til fremstilling af bølgepap og papir. Hvidt og brunt bølgepap anvendes som indpakningsmateriale og som råmateriale til emballage på mange områder.
(50) En del af testlinerproduktionen på omtalte fabrik forarbejdes på dens eget anlæg til bølgepap, men størstedelen sælges på markedet til uafhængige firmaer til omformning og videreforarbejdning. Den vigtigste aktivitet på den nye fabrik er således produktion af testliner.
(51) Kommissionen betragter således markedet for råpapir til bølgepap som relevant produktmarked. Der findes ikke nogen selvstændig NACE-klassificering for dette marked.
(52) I henhold til de multisektorale rammebestemmelser omfatter det relevante geografiske marked normalt EØS eller en væsentlig del heraf, hvis konkurrencevilkårene i det pågældende område kan udskilles i tilstrækkelig grad fra vilkårene i andre områder i EØS.
(53) Ifølge Tyskland omfatter det geografisk relevante marked mindst EØS. På grund af den nye fabriks beliggenhed ved Tysklands østlige grænse må også Østeuropa betragtes som relevant marked. Det er vanskeligt at få pålidelige data om det østeuropæiske marked. Samtidig udgør det østeuropæiske marked kun en lille procentdel af EØS-markedet. Kommissionen lægger derfor EØS-markedet til grund for sin undersøgelse og betragter EØS som relevant marked.
3.3. Markedsudvikling
(54) Tyskland indsendte følgende data vedrørende det synlige forbrug af råpapir til bølgepap i EØS på grundlag af statistikker, som var udarbejdet af den europæiske sammenslutning af fabrikanter af bølgepappapir(7):
TABELPOSITION
(55) Ifølge det af Tyskland oplyste forventes der i de kommende ti år en stigning i forbruget af råpapir til bølgepap i EØS på i gennemsnit 2,8 % om året(8).
(56) Det er vanskeligt at sætte tal på det synlige forbrug af råpapir til bølgepap i Østeuropa. Markedet skønnes til 1,5 mio. t i 1999 (med undtagelse af Rusland og SNG). Der forventes for de kommende ti år en årlig stigningstakt i forbrugsvolumen på ca. 5,2 %(9).
3.4. Vurdering med udgangspunkt i de multisektorale rammebestemmelser
(57) I henhold til de multisektorale rammebestemmelser skal Kommissionen for at fastsætte den tilladte maksimale støtteintensitet for en virksomhed fastslå, hvilken maksimal støtteintensitet (regionalstøtteloft) en virksomhed kan opnå i det pågældende støtteberettigede område inden for den godkendte regionalstøtteordning, der gælder på anmeldelsestidspunktet.
(58) I betragtning af, at Hamburger AG må anses for at være en stor virksomhed, ligger den maksimale støtteintensitet (R) i det foreliggende tilfælde på 35 % brutto(10). I overensstemmelse hermed konstaterer Kommissionen, at den foreslåede støtteintensitet på 35 % brutto er i overensstemmelse med regionalstøtteloftet for en stor virksomhed i det pågældende område.
(59) Denne procentsats justeres efterfølgende med tre vurderingskriterier for at nå frem til den tilladte maksimale støtteintensitet for det pågældende støtteprojekt, nemlig konkurrencefaktoren (T), kapitalintensitetsfaktoren (I) og regionalvirkningsindikatoren (M).
Konkurrencefaktor (T)
(60) Kommissionen konstaterer, at Hamburger AG's markedsandel ikke overstiger og heller ikke med den nye investering vil overstige 40 % af det relevante marked.
(61) Støtte til virksomheder inden for sektorer, der er præget af strukturbestemt overkapacitet, indebærer en særlig stor risiko for konkurrencefordrejning. Enhver udvidelse af kapaciteten, der ikke opvejes af kapacitetsnedskæringer andre steder, vil forværre problemet med strukturbestemt overkapacitet. Sektoren eller delsektoren afgrænses efter den lavest mulige NACE-klassifikation.
(62) NACE-koden for fremstilling af råpapir til bølgepap er kode 21.12, som dækker den samlede produktion af papir, karton og pap. Ud fra disse overvejelser antager Kommissionen, at delsektoren for råpapir til bølgepap er den relevante sektor.
(63) Der findes ikke nogen selvstændig NACE-klassifikation for delsektoren for råpapir til bølgepap. Råpapir til bølgepap udgør kun en lille del af den relevante NACE-kode. Derfor anser Kommissionen ikke tallene for kapacitetsudnyttelsen vedrørende NACE-kode 21.12 som afgørende for vurderingen af kapacitetssituationen. Ifølge punkt 3.4 i de multisektorale rammebestemmelser skal Kommissionen basere sin vurdering af konkurrencefaktoren på dataene for det synlige forbrug og undersøger, om investeringen finder sted på et vigende marked.
(64) I denne forbindelse vil Kommissionen sammenligne udviklingen i det synlige forbrug af de pågældende produkter med fremstillingsindustriens vækstrate i EØS som helhed. Et marked anses for vigende, hvis den gennemsnitlige årlige vækstrate i det synlige forbrug af produktet i de sidste fem år har ligget mere end 10 % under det årlige gennemsnit for fremstillingsindustrien i EØS som helhed, medmindre der er en stærkt stigende tendens i den relative vækst i efterspørgslen efter produktet. Ved et absolut vigende marked forstås et marked, hvor den gennemsnitlige årlige vækst i det synlige forbrug i de sidste fem år har været negativ.
(65) Som anført er Tysklands argument, at Kommissionen skal tage en periode af fem år med i betragtning ved vurderingen af udviklingen i det synlige forbrug, dvs. perioden fra 1996 til 2000, og ikke seks år. De multisektorale rammebestemmelser refererer til den gennemsnitlige årlige vækst i de sidste fem år. Derfor følger Kommissionen normalt det synlige forbrug over en periode på seks år for at beregne fem vækstrater(11).
(66) Tyskland fremsendte tal for det synlige forbrug af de pågældende produkter i EØS mellem 1994 og 2000. Disse data viser en gennemsnitlig årlig vækst i det synlige forbrug på markedet for råpapir til bølgepap på 1,35 % i perioden 1994 til 1999 og 0,70 % i perioden 1995 til 2000. I perioden 1994-1999 lå den årlige vækstrate i den samlede fremstillingsindustri i EØS på 5,81 % og i perioden 1995-2000 på 6,16 %. I medfør af punkt 7.8 i de multisektorale rammebestemmelser er der for råpapir til bølgepap således tale om et vigende marked, eftersom den gennemsnitlige årlige vækstrate ligger langt (mere end 10 %) under det årlige gennemsnit for fremstillingsindustrien som helhed.
(67) Med hensyn til Tysklands påstand om, at den gennemsnitlige årlige vækst i bølgepapråpapir bestående af fibre af affaldspapir ligger over den gennemsnitlige årlige vækst i bølgepapråpapir, må det konstateres, at Kommissionen har fastlagt markedet for råpapir til bølgepap som relevant marked; ifølge de multisektorale rammebestemmelser skal udviklingen af dette marked tages i betragtning ved vurderingen af konkurrencefaktoren.
(68) Kommissionen fastsætter derfor en konkurrencefaktor på 0,75.
Kapitalintensitetsfaktoren (I)
(69) Kapitalintensitetsfaktoren har det formål at tilpasse grænsen for den maksimale støtteintensitet for at fremme projekter, som gennem skabelse af et relativt set større antal nye job bidrager bedre og mere effektivt til, at arbejdsløsheden nedbringes.
(70) Ifølge Tyskland vil der via projektet blive skabt 277 nye faste job, som fordeler sig på følgende områder:
TABELPOSITION
(71) Ved indledningen af proceduren gik Kommissionen ud fra, at projektet til opførelse af en fabrik for genbrugspapir skulle betragtes som et satellitprojekt og tages i betragtning i beregningen af kapitalintensitetsfaktoren. På grundlag af de oplysninger, som Forbundsrepublikken Tyskland har indsendt efter indledningen af proceduren, antager Kommissionen, at opførelsen af fabrikken for genbrugspapir kan betragtes som et uafhængigt projekt.
(72) Tyskland har fremlagt data om kapacitet og antal beskæftigede i sammenlignelige projekter, der skal begrunde antallet af de job, som skabes direkte gennem dette projekt. Kommissionen går derfor ud fra, at dette antal er passende. Justeringsfaktoren for en investering på 153,4 mio. EUR, hvorved der skal oprettes 277 job, svarer til 553790 EUR pr. arbejdsplads. Ifølge punkt 3.10.2 i de multisektorale rammebestemmelser fastsættes kapitalintensitetsfaktoren for at nå frem til den maksimale støtteintensitet for dette projekt til 0,8.
Regionalvirkningsindikator (M)
(73) Med regionalvirkningsindikatoren tages der hensyn til de gavnlige økonomiske virkni nger for de støtteberettigede regioner. Kommissionen mener, at jobskabelse kan benyttes som indikator for et projekts bidrag til en regions udvikling. Kapitalintensive investeringer kan skabe et stort antal indirekte job i den pågældende støtteberettigede region og i andre tilstødende støtteberettigede regioner. Ved jobskabelse forstås i denne forbindelse job, som projektet direkte medfører, plus job, der skabes indirekte hos leverandørerne og kunderne som følge af den støttede investering.
(74) Ifølge anmeldelsen fører projektet indirekte til oprettelse af 356 nye job, som fordeler sig på følgende områder:
TABELPOSITION
(75) Ifølge Tyskland er råstofforsyningen, dvs. forsyningen med genbrugspapir og stivelse, det vigtigste område for skabelse af indirekte job. Den nye fabriks samlede efterspørgsel efter genbrugspapir skønnes at komme til at ligge på [...] t om året.
(76) Tyskland forventer, at der indirekte vil blive skabt 109 nye job, idet en stor del af genbrugspapiret vil komme fra virksomheder beliggende i Polen og Tjekkiet. Hamburger AG skønner, at selskabet vil få leveret [...] t genbrugspapir om året fra firmaer, som er beliggende i Polen og Tjekkiet inden for en omkreds af 200 km omkring den nye fabrik. Efter Tysklands opfattelse og ifølge beregninger fra et genbrugsfirma ville den yderligere efterspørgsel på [...] t genbrugspapir skabe 109 job i Polen og Tjekkiet. I denne forbindelse har Tyskland fremlagt en liste med fem genbrugsfirmaer i Tjekkiet og syv i Polen.
(77) Det forventes, at en tredjedel af de angivne 109 job, dvs. ca. 36 job, skabes af leverandører i Tjekkiet og ca. to tredjedele, dvs. 73 job, af leverandører i Polen.
(78) Desuden forventes det, at det foreliggende projekt vil bidrage til at skabe 30 nye job via en kunde af Hamburger AG i Polen, som fremstiller produkter af bølgepapråpapir. Det forventes på grundlag af den forhøjede sikkerhed ved forsyningen med råmaterialer og de reducerede fragtomkostninger som følge af opførelsen af den nye fabrik, at firmaet vil udvide sin produktion. Det bekræftes gennem en hensigtserklæring fra firmaet.
(79) Med hensyn til de ca. 36 nyoprettede job i Tjekkiet må det konstateres, at Tjekkiet ikke har fælles grænse med delstaten Brandenburg og derfor ikke som fastsat i bestemmelserne kan anses for at være en tilstødende støtteberettiget region. Indirekte nyoprettede job hos underleverandører fra dette land indgår således ikke i beregningen af regionalvirkningsindikatoren.
(80) Tyskland anfører endvidere, at der indirekte vil opstå nye job hos leverandører af genbrugspapir samt hos en kunde af den nye fabrik i Polen. Hertil skal bemærkes, at Polen ikke er medlem af Den Europæiske Union. I artikel 63 i Europaaftalen, som trådte i kraft i februar 1994, fastslås det, at i de første fem år efter denne aftales ikrafttræden skal enhver offentlig støtte, der ydes af Polen, vurderes under hensyn til, at Polen betragtes som et område svarende til områder i Fællesskabet, der er omhandlet i EF-traktatens artikel 87, stk. 3, litra a). Denne bestemmelse er netop blevet forlænget(12). Kommissionen stillede sig ved indledningen af proceduren tvivlende over for, om de job, som skabes gennem de i Polen beliggende leverandører og kunder, vil kunne indgå i beregningen af regionalvirkningsindikatoren.
(81) Tyskland angav ved anmeldelsen, at opførelsen af et nyt firma for genbrugspapir i Schwarze Pumpe, som ville levere [...] t genbrugspapir til den nye fabrik, ville føre til indirekte skabelse af 40 job. Efter de nyeste fremlagte oplysninger vil dette firma, som fremført ovenfor, nu levere mindst [...] t genbrugspapir, hvilket ville føre til skabelse af 10 indirekte job. Derfor tages der 10 indirekte job i betragtning i forbindelse med dette projekt.
(82) Der skal skabes 12 job via en leverandør af stivelsesmel.
(83) Det andet vigtige område, hvor der skabes 107 indirekte job, er på transportområdet. Ifølge Tyskland skal der pr. år transporteres [...] t (råmaterialer, slutprodukter, affaldsbortskaffelse). Transporten af [...] t sker med fabrikkens egne vogne. Transporten af [...] t foregår med et privat transportforetagende. Tyskland fremlagde en hensigtserklæring og skøn for dette foretagende, som viser, at transporten af [...] t vil føre til skabelse af 70 nye job (51 fastansatte fuldtidsbeskæftigede chauffører, 19 kontormedarbejdere og medarbejdere til vedligeholdelse af vognparken). De resterende [...] t transporteres med jernbane. Efter Tysklands skøn, som er blevet bekræftet af et privat baneselskab, vil det skabe 33 job. Desuden forelå der skøn fra et privat foretagende, som i forbindelse med rangertjeneste på den nye fabrik vil skabe fire nye job.
(84) Kommissionen mener, at de fremlagte skøn over antallet af nyoprettede indirekte job på transportområdet er passende. Imidlertid tvivlede den i forbindelse med indledningen af proceduren på, om alle disse job ville blive skabt i tilstødende støtteberettigede områder. Tyskland erkender, at det med hensyn til transport med jernbane ikke er alle job, der skabes i tilstødende støtteberettigede områder, men dog mindst 10. Derfor indgår der i beregningen af regionalvirkningsindikatoren 84 indirekte job på transportområdet.
(85) Yderligere opstår der 26 job i forbindelse med den løbende vedligeholdelse af anlæg, 15 inden for energiforsyning, 9 inden for uddannelse og tidsbegrænset ansættelse i forbindelse med produktionsstop og 8 i forbindelse med forskellige serviceydelser på den nye fabrik (rengøring, catering, kontorartikler osv.).
(86) Hvis man ser bort fra de job, som leverandørerne og kunderne skaffer i Polen (73 i forbindelse med levering af genbrugspapir og 30 hos en kunde), vil der blive skabt 164 indirekte job. Tages disse job med, skabes der i alt 267 indirekte job. Efter punkt 3.10.3 i de multisektorale rammebestemmelser og sammenholdt med de direkte gennem dette projekt nyoprettede 277 job, svarer disse data i begge tilfælde til et gennemsnitligt niveau i indirekte jobskabelse (mellem 50 % og 100 %) for hvert job, der skabes af støttemodtageren. Regionalvirkningsindikatoren ansættes således til 1,25.
Den maksimale støtteintensitet
(87) På baggrund af ovenstående vil beregningsformlen for dette projekt således være: 35 % x 0,75 x 0,8 x 1,25 = 26,25 % brutto. Den planlagte støtte på 53,7 mio. EUR med en støtteintensitet på 35 % brutto, som Tyskland ønsker at yde til Hamburger AG til dennes investeringer i Schwarze Pumpe (Brandenburg), svarer derfor ikke til den maksimale tilladte støtteintensitet beregnet på grundlag af de multisektorale rammebestemmelser.
3.5. Efterfølgende kontrol
(88) På grund af de store mobile investeringers følsomhed, er det af yderste vigtighed, at der findes en ordning, som kan bidrage til at sikre, at den støtte, der i praksis udbetales til støttemodtageren, er i overensstemmelse med Kommissionens beslutning.
(89) For hvert støtteprojekt, som Kommissionen godkender i henhold til de multisektorale rammebestemmelser, kræver Kommissionen, enten at alle støttekontrakter mellem støttemodtageren og myndighederne i den pågældende medlemsstat indeholder en bestemmelse om tilbagebetaling i det tilfælde, hvor kontrakten ikke overholdes, eller at en væsentlig del af støtten (f.eks. 25 %) tilbageholdes, indtil støttemodtageren udtømmende har godtgjort over for den pågældende medlemsstat, at projektet gennemføres i overensstemmelse med Kommissionens beslutning, og forudsat at Kommissionen inden 60 arbejdsdage, på grundlag af medlemsstatens oplysninger om gennemførelsen af projektet, har godkendt eller ikke har rejst indsigelse mod den endelige udbetaling af støtten.
(90) Kommissionen konstaterer, at den forelagte beslutning om at yde støtte til Hamburger AG indeholder en bestemmelse om tilbagebetaling i det tilfælde, hvor støttemodtageren ikke overholder den beslutning, hvormed støtten er blevet godkendt.
(91) Kommissionen konstaterer, at den sidste støttetranche først udbetales, når Hamburger AG udtømmende har godtgjort over for medlemsstaten, at projektet gennemføres i overensstemmelse med Kommissionens beslutning.
(92) Kommissionen konstaterer endvidere, at Tysklands tilsagn om en efterfølgende kontrol er i overensstemmelse med de i punkt 6 i de multisektorale rammebestemmelser fastlagte forpligtelser, navnlig med hensyn til forpligtelsen til at forelægge Kommissionen en kopi af beslutningen om at yde støtte samt en årsrapport om projektet og de øvrige i punkt 6.4 i de multisektorale rammebestemmelser nævnte oplysninger og dokumenter.
VI. KONKLUSIONER
(93) Kommissionen går med udgangspunkt i ovenstående afslutningsvis ud fra, at den del af den anmeldte støtte, som overstiger den maksimale tilladte støtteintensitet, som er beregnet for dette projekt i henhold til bestemmelserne i de multisektorale rammebestemmelser, ikke opfylder betingelserne for at kunne betragtes som forenelig med fællesmarkedet -
VEDTAGET FØLGENDE BESLUTNING:
Artikel 1
Den statsstøtte på 53685648 EUR, som Tyskland ønsker at yde til Hamburger AG, er ikke forenelig med fællesmarkedet, for så vidt som den tilladte maksimale støtteintensitet på 26,25 % for det pågældende projekt er overskredet.
Støtten må ikke ydes over en støtteintensitet på 26,25 %.
Artikel 2
Tyskland underretter senest to måneder efter meddelelsen af denne beslutning Kommissionen om, hvilke foranstaltninger der er truffet for at efterkomme beslutningen.
Artikel 3
Denne beslutning er rettet til Forbundsrepublikken Tyskland.
Udfærdiget i Bruxelles, den 9. april 2002.